Ronimisministeerium

Ronimisministeerium kaubamärgi all tegutsev RonMin MTÜ on Eesti ronimisporti arendav ja propageeriv organisatsioon, mis aasta 2025 lõpus opereerib kolme rahnuronimisele (ing. k. bouldering) ning üht köiejulgestusesronimisele pühendatud ronimissaali Tallinnas. Ronimisministeerium on Eesti Ronimisliidu liige.
Ajalugu.
[muuda | muuda lähteteksti]
Ronimisministeerium avas Eesti esimese rahnuronimisele pühendatud spordisaali 11.2014 Tallinnas, Fahle pargis. Saal pälvis 2015. aastal Puitehitise konkursil vineerauhinna. Enne Ronimisministeeriumi avamist oli Tallinna piirkonnas ronijatel võimalik harjutada ronimist Kristiine ja Lasnamäe Kergejõustikuhallide otsades paiknevatel ronimisseintel ning õues Eesti hiidrahnudel ning Tallinnas Astangu kaljudel.
Kaks ja pool aastat pärast Ronimisministeeriumi avamist ostis Fausto Grupp Fahle kvartali ning hakkas arendustegevuse alustamiseks sundima üürnike välja kolima. Ronimisministeerium suutis siiski hoida saali Fahle Pargis avatuna üürilepingu lõpuni ning kolis oma tegevuse 2019. aasta kevadel Hipodroomile vanasse hobutalli.
Hipodroomi ronimissaal oli kavatsetud ajutiseks, aga kuna Hipodroomi ala arendamine võttis oodatust aastaid kauem aega, sai ajutisest püsiv ning Hipodroomi Ronimisministeeriumist on tänaseks saanud Eesti kõige kauem tegutsenud rahnuronimissaal.
Juba Fahle pargis tegutsedes oli Ronimisministeeriumi aastaliikmetel võimalus siseneda saali ööpäevaringselt sõrmejäljelugeja abil. Kuna kogemused iseteenindusest olid head, muutis Ronimisministeerium Hipodroomile kolides klienditeeninduse tervenisti iseteeninduspõhiseks. Muudatus tegi Ronimisministeeriumist eelkäija ronimissaalide digitaliseerimises, sest ühtegi teist avaliku, täielikult mehitamata ronimissaali polnud eeskujuks võtta.
Edulugu Tallinnast ning energilise eestvedaja leidmine Tartust toetasid Ronimisministeeriumi otsust avada Tartu esimene rahnuronimissaal 1.2021. Avamise hetkel oli Tartu saal Baltimaade suurim.
Septembris 2023 tegi Ronimisministeerium suure arenguhüppe rahnuronimissaali avamisega Tallinna T1 ostukeskuses. Kuna saal võeti hästi vastu, avati T1 saali laiendus juba aasta hiljem (8.2024), millega sai sellest Eesti suurim rahnuronimissaal.
Ronimise populaarsuse kasv Eestis andis hoogu Ronimisministeeriumi laienemisele ning 2025. aasta alguses teatas Ronimisministeerium plaanist avada kolmas rahnuronimissaal Mustamäe Mustika Keskuses ning Tallinna esimese köieronimisele pühendatud saali avamisest Lasnamäel.
Tähendus ja mõju.
[muuda | muuda lähteteksti]
Aastal 2014, enne esimese Ronimismisministeeriumi avamist, oli Eesti ronimiskogukond väike ning rahnuronimisele pühendatud saali jätkusuutlikus Tallinnas polnud sugugi kindel. Julgust ehitada rahnuronimissaal Tallinnasse andis ronimise populaarsuse üleüldine kasv erinevates Euroopa riikides. Ronimise popullarsus polnud enam seotud saali koduriigi mägisusega sest ronimissaali ei tuldud enam peamiselt ronima õues ronimise harjutamiseks, vaid siseronimisest oli arenenud omaette spordiala.
Ronimisministeerium on oluliselt kiirendanud Eesti ronimisspordi arengut Tallinna ja Tartu esimeste rahnuronimissaalide loomisega. Tunnistusena panusest Eesti ronimise edendamisse andis Eesti Ronimisliit 2023. aastal Ronimisministeeriumi asutajale Mikael Orkomiesile Eesti Olümpiakomitee 100. aasta sünnipäeva puhul väljastatud tänumärgi.
Tänaseks on ronimise positiivne areng Tallinnas ja Tartus julgustanud teisigi, ning 2025. aasta lõpuks on Eestis juba 17 avaliku ronimisseina ja -saali.